b"\n_START_ARTICLE_\nJoan Lamote de Grignon i Bocquet\n_START_SECTION_\nBiografia\n_START_PARAGRAPH_\nVa n\xc3\xa9ixer a Sant Gervasi de Cassoles (actualment un barri de Barcelona) el dia 7 de juliol de 1872, fill de pares d'ascend\xc3\xa8ncia francesa, Llu\xc3\xads Lamote de Grignon i Lebiay, i Elena Bocquet. De molt petit, la fam\xc3\xadlia an\xc3\xa0 a residir a Tortosa, on posse\xc3\xafen terres, i Joan va obtenir el t\xc3\xadtol de batxillerat a l'Institut de Tarragona el 1887. Adquir\xc3\xad els primers coneixements musicals amb Josep Abarcat. Sent\xc3\xad una forta inclinaci\xc3\xb3 vers la m\xc3\xbasica i es trasllad\xc3\xa0 a Barcelona, on es matricul\xc3\xa0 al Conservatori del Liceu. All\xc3\xad conegu\xc3\xa9 a Antoni Nicolau, que va ser el seu mestre de composici\xc3\xb3. Amb el temps va arribar a ser nomenat professor de piano al Conservatori del Liceu (1890), i m\xc3\xa9s endavant professor de solfeig superior, auxiliar d'harmonia i responsable de conjunt instrumental, on va tenir alumnes com Ferran Ard\xc3\xa8vol i Adolf Caban\xc3\xa9._NEWLINE_Es va casar a Barcelona el 31 de juliol de 1893 amb la gironina Florentina Ribas i Mallol._NEWLINE_L'any 1911 fund\xc3\xa0 l'Orquestra Simf\xc3\xb2nica de Barcelona, de la qual fou tamb\xc3\xa9 director. Dirig\xc3\xad l'Orquestra Filharm\xc3\xb2nica de Berl\xc3\xadn. Fou el successor de Celest\xc3\xad Sadurn\xc3\xad en la direcci\xc3\xb3 de la Banda Municipal de Barcelona a partir del 1914, des d'on va promocionar joves int\xc3\xa8rprets i dot\xc3\xa0 a la banda d'un repertori notable amb arranjaments de gran categoria musical que tingueren molt de reconeixement a tot Europa, i on entre altres alumnes tingu\xc3\xa9 a Ignacio Prieto (m\xc3\xbasic).Tres anys m\xc3\xa9s tard fou nomenat director del Conservatori Superior de M\xc3\xbasica del Liceu. El 1943 fund\xc3\xa0 l'Orquestra Municipal de Val\xc3\xa8ncia, que dirig\xc3\xad fins al 1949. Mor\xc3\xad l'11 de mar\xc3\xa7 d'aquest any i fou enterrat al Cementiri de Sant Gervasi._NEWLINE_La seva obra compositiva, ultra la seva tasca musical com a transcriptor i arranjador, compr\xc3\xa8n unes cent cinquanta can\xc3\xa7ons, l'oratori La nit de Nadal (1906), el drama l\xc3\xadric Hesp\xc3\xa8ria (1907), una trilogia simf\xc3\xb2nica, la Primera simfonia, una Missa eucar\xc3\xadstica, per a dues veus i orgue, motets i cants espirituals, i El parc d'atraccions per a piano._NEWLINE_Va escriure diverses sardanes i va contribuir a la fundaci\xc3\xb3 de la Cobla Barcelona._NEWLINE_El fons personal de Joan Lamote de Grignon es conserva a la Biblioteca de Catalunya._NEWLINE_El seu fill Ricard Lamote de Grignon va seguir els passos del pare tant en l'aspecte compositiu com en la direcci\xc3\xb3 orquestral."